J. Mikolaj, poslanec: (2006-01-24):
Hneď prvou otázkou je to, či si vlastne uvedomujeme, čo predávame, kto stanovil hodnotu a význam bratislavského aj košického letiska pre Slovensko, ale obidvoje letiská sú nosným základným prvkom dopravného systému, životne dôležitým, ktorý nesmie v žiadnom prípade skolabovať. Otázka je, ako bude štát garantovať podmienky pre domácich a zahraničných investorov, keď sa dostane do menšinového postavenia a súkromný podnikateľský sektor, ktorý bude vlastníkom letiska, môže mať iné názory na celkovú stratégiu a podnikateľský zámer obidvoch letísk. Nominálna hodnota podľa materiálov, ktoré boli predložené, je 7,1 miliardy Sk. Pýtam sa však, aká je trhová hodnota týchto letísk dvoj-, troj-, štvornásobná. Nepredávame niečo, o čom nevieme, akú má skutočnú hodnotu? Pritom výpočet trhovej hodnoty nemôžu robiť len zahraničné spoločnosti, pretože vo všeobecnosti je tendencia trhovú hodnotu znižovať, musia ju robiť aj slovenské firmy a sú spoločnosti na Slovensku, ktoré trhovú hodnotu vedia vypočítať, otázka je, prečo sa vláda na ne neobrátila a prečo výpočet takejto trhovej ceny letiska urobený nebol. Princípom trhovej ekonomiky je trhové prostredie a konkurencia . Je povinnosťou štátu toto prostredie vytvárať a ochraňovať. Nie je možné, aby ho vláda svojimi privatizačnými metódami degradovala. Frázy, dovolím si povedať, že sú to frázy o spolupráci v trhovej ekonomike, sa nevyskytujú, naopak, hovorí sa iba o záujmoch, a o to ide, aké záujmy s týmito dvomi letiskami sú. Bolo tu už niekoľkokrát spomínané, že zvolený model privatizácie pomocou poradcu si táto vláda obľúbila, ale naozaj je podľa mňa korektná otázka, kto je vlastne zodpovedný za prácu poradcu, kto ho kontroluje, kto preberá zodpovednosť. Pretože pritom, ako sa to zdôvodňuje, tak pán poradca povedal, pán poradca vysvetlil, pán poradca zdôvodnil, ale kto je to vlastne ten poradca a akým spôsobom preberá zodpovednosť a kto berie záruku za tú jeho zodpovednosť. Takisto by som rád vedel, kto schválil tú odmenu a kto preberá zodpovednosť za to, že takto stanovená odmena je korektná. Ako veľký problém, odborný problém vidím aj kritériá, veď opäť poradca zvolí nejaké kritériá, ale sú metódy, ktoré hovoria, aký má byť pomer medzi cenou, nákupnou cenou, investíciou a biznis plánom. Podľa môjho názoru to, čo pripravil poradca, je to najhoršie, čo mohol pripraviť, pretože biznis plán je úplne na konci. Pomer mal byť opačný, dokonca sa zdá, že za víťaza je odporučený ten, čo mal najhoršie ohodnotený rozvojový projekt letiska, ktorý je najdôležitejší z hľadiska Slovenska a záujmov štátu, najmenej dôležitá je tá cena a tu je to akosi otočené naopak. Možno, že je to aj preto, že poradca je hodnotený na základe toho, koľko štát získa za letisko, no, ale to je potom čistý konflikt záujmov. Poradca by mal byť opačne možno hodnotený, a to tak, že nie  za najvyššiu ponuku, ale za to, že zabezpečí najlepší rozvoj letiska. Nominálna cena je zhruba 7 miliárd. Ale ak si pozrieme ponuky, tak ani jedna cena nedosahuje čo len túto nominálnu cenu, nehovoriac o cene trhovej. Pritom pre štát nie je dôležitá ani nominálna cena, ja si dovolím povedať, že ani trhová cena, ale dôležitá cena aktív, cena hodnoty toho letiska, kde sú zahrnuté aj nielen otázky biznis plánu, pretože celý privatizačný projekt bol vypracovaný na základe biznis plánu, na základe ekonomickej efektívnosti tých podnikateľov, čo je logické, pretože žiaden podnikateľ nepôjde do straty, ale otázka je, že pre štát a podľa mňa toto najhoršie, čo môže byť, pretože nemôže  letisko predať iba za cenu biznisu, ale letisko má svoje aktíva, svoju hodnotu a tá je niekoľkonásobne vyššia, ako je vlastný biznis, ktorý sa ráta len na základe zisku a, samozrejme, že toto si uvedomujú aj tí privatizéri, pretože len čo tie peniaze do toho vložia, tak cena aktív bude v podstatne vyššia a som presvedčený, že za pár rokov to predajú, aspoň tie finančné skupiny určite, a predajú to s hodnotou, pretože teraz to kupujú bez tej ceny aktív, a potom to predajú, samozrejme, s cenou aktív, pretože takú hodnotu to skutočnú má. Otázka je pre štát potom, či naozaj štát si to ohodnotí takisto tak, ako mu to ten poradca nachystal, že len na základe biznis plánu alebo štát si uvedomí, že tu ide aj o čosi iné a napríklad to, že akú to má strategickú polohu. Takisto sa mi nepáči, ako unikajú informácie z prostredia výberovej komisie, tá je predsa zaviazaná mlčanlivosťou, a unikajú, čiže nie je to korektné, nie že je to korektné, je to zlé, je to vyslovene zlé. Takisto vyjadrenie hovorcu komisie pre podnikanie a hospodársku súťaž z Európskej únie. Vyjadril sa, že sa tento tender vymyká z rámca zvyklostí Európskej únie a vyžaduje si potrebnú analýzu, a to si myslím, že pre povesť tohto tendra je veľmi zlé. Takisto si myslím, že je zlé alebo nesprávne zmätočné vyhodnotenie a to, čo sa stalo teraz, že sa robí druhé kolo, pričom na začiatku nebolo povedané, že budú dve kolá, čiže naozaj sa menia pravidlá počas súťaže, ale najmä mi vadí to, že nielenže to je diskriminačné pre tých, čo sa nemôžu zúčastniť, ale že sú len dvaja a tam konkurencia rapídne klesá a som presvedčený, že cena bude taká, že bude vysoká cena do investícií, ale cena do investícií mu zvyšuje vlastný majetok, čiže platí v podstate sám sebe a tá pôvodná cena za cenu akcií bude nižšia. Osobne si myslím, že keď si stanovíme východiská, o čo vlastne ide pri privatizácii letísk, a tam sa zdôvodňuje, že treba zabezpečiť ich modernizáciu, ich rozvoj, tak sú najmenej dve metódy, ktoré sú možné na to, aby rozvoj letísk bol zabezpečený a aby štátu zostal rozhodujúci balík aktív, myslím si, že minimálne ešte na 10 až 15 rokov dopredu, a dokonca som presvedčený, že aj vlastnými silami by si letisko vedelo pomôcť, pretože údaje vstupné sú naozaj také, že rast cestujúcich bude z 1,2 milióna na 6,3 milióna za 10 rokov, je 30-tisíc letov ročne a nárast 25 percent, 12-tisíc ton prepraveného tovaru a 7,1 miliardy nominálnej  hodnoty majetku, to je dostatočne na to, aby  si vedela letecká spoločnosť spraviť vlastný biznis plán, ak nie, nie je problém predať, a také výpočty máme spravené, predať minoritu s tým, že celá  minorita by sa vložila do rozvoja, to je tých 4 až 5 miliárd a opäť tým rozvojom by sa  uskutočnila modernizácia a štát by opäť mal vyššiu hodnotu aktív, aj keď by predal minoritu, a tretia, nemôžem si pomôcť, tá koncesia nie je zlá, zďaleka nie je taká zlá, ako sa hovorí, je to dokonca aj v Budapešti robené cez koncesiu, idú sa stavať diaľnice, obrovská výhoda je to, že máme tam na 25 rokov súkromného investora, súkromného prevádzkovateľa letiska, dá vlastné peniaze do modernizácie, tie si vyberie z prevádzky, ale štát vždy drží ruku nad vlastným majetkom a kedykoľvek môže túto koncesiu, pokiaľ sa neplnia záväzky, zrušiť a dovolím si povedať, že štát má svätý pokoj. Otázka je, že zase sme u toho nešťastného poradcu, lebo poradca nemá tak stanovené kritériá na svoju odmenu, že koncesiu by vedel navrhnúť a presadiť, teda navrhnúť vláde. Tak ako je to pripravené, žiaľbohu, nič nemôže od poradcu vyjsť len čo najväčší predaj. Ďakujem pekne.